臨江鮑守示詩二篇因寄之
作者：孔武仲
朝代：宋

paragraphs: 官居無時節，簿領去復迴。
脅息文網中，壯心安在哉。
積雪滿西峰，中天白皚皚。
簾幄晝生寒，復見詩筒來。
煩襟得洗瀹，耳目亡氛埃。
紀德無可陳，詩情如七哀。
昔聞參軍逸，今見太守才。
况有循吏政，養民如嬰孩。
窮山虎豹伏，曠野桑麻開。
邂逅春色滿，百卉東風催。
吾鄉足山水，使宅佳池臺。
篇章日愈多，無惜分瓊瑰。